ขีดเส้นตายล้างงบค้างท่อ1.46แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — คลังออกมาตรการล้างงบค้างท่อ 7 ปี วงเงิน 1.46 แสน ล้าน ยืดสุดไม่เกินสิ้นปีงบประมาณ
นพ.พฤฒิชัย ดำรงรัตน์ รมช.คลัง เปิดเผยว่า ได้ออกมาตรการเร่งรัดการใช้งบประมาณที่กันเงินไว้เหลื่อมปี และการขยายเวลาการเบิกจ่ายตั้งแต่ปี 2545–2552 โดยมีเงินงบประมาณที่กันไว้เบิกเหลื่อมปี หรือขอขยายเวลาการใช้จ่ายมีสูงถึง 1.46 แสนล้านบาท 
ทั้งนี้ กรณีหนี้ผูกพันที่ได้รับอนุมัติให้กันเงินไว้เบิกเหลื่อมปี และขยายเวลาเบิกจ่ายเงินได้จนสิ้นเดือน มี.ค. 2553 และมีวงเงินแต่ละรายการตั้งแต่ 5 หมื่นบาทขึ้นไป จะอนุมัติให้ขยายเวลาเบิกจ่ายเงินต่อไปจนถึงสิ้นเดือน ก.ย. 2553 ทุกรายการ 
สำหรับเงินงบประมาณรายการที่ได้ก่อหนี้ผูกพันไว้แล้ว แต่มีวงเงินคงเหลือในระบบการคลังอิเล็กทรอนิกส์แต่ละรายการต่ำกว่า 5 หมื่นบาท หากยังไม่สามารถเบิกจ่ายเงินให้เสร็จสิ้นได้ทันภายในเดือน มี.ค. 2553 ให้เงินงบประมาณนั้นพับไป 
ทั้งนี้ การขยายเวลาเบิกจ่ายเงินงบประมาณกรณีไม่มีหนี้ผูกพัน อนุมัติเฉพาะเงินงบประมาณปี พ.ศ. 2522 เท่านั้น โดยส่วนเงินงบ ประมาณปีก่อนที่ยังไม่สามารถก่อหนี้ผูกพันได้ทันภายในเดือน มี.ค. 2553 จะไม่อนุมัติให้ขยายเวลาการเบิกจ่ายเงินต่อไปอีก
สำหรับหน่วยงานที่มีการขอกันเงินและขยายเวลาการใช้จ่ายสูงสุด 3 หน่วยงาน คือ กระทรวงกลาโหม 5.52 หมื่นล้านบาท กระทรวงมหาดไทย 4.77 หมื่นล้านบาท และกระทรวงศึกษาธิการ 1.36 หมื่นล้านบาท
รมช.คลัง กล่าวว่า มาตรการนี้จะช่วยในการเร่งรัดเบิกจ่ายงบประมาณ ซึ่งหากหน่วยงานต่างๆ ไม่รีบเบิกจ่ายงบประมาณภายในเวลาที่กำหนดก็อาจถูกยกเลิกโครงการหรือการใช้งบประมาณ โดยมาตรการดังกล่าวมีผลบังคับใช้แล้ว